CELEX: 32012D0630
Language: et
Date: 2012-10-05 00:00:00
Title: 2012/630/EL: Komisjoni rakendusotsus, 5. oktoober 2012 , millega tunnistatakse Kanada õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega  EMPs kohaldatav tekst

12.10.2012   
            
            
               ET
            
            
               Euroopa Liidu Teataja
            
            
               L 278/17
            
         KOMISJONI RAKENDUSOTSUS,
   5. oktoober 2012,
   millega tunnistatakse Kanada õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
   (EMPs kohaldatav tekst)
   (2012/630/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eelkõige selle artikli 5 lõiget 6,
   ning arvestades järgmist:
   
               (1)
            
            
               Komisjon tegi 12. juunil 2009 Euroopa Väärtpaberiturujärelevalve Komiteele, kelle ülesanded on üle võtnud Euroopa Väärtpaberiturujärelevalve, mis asutati 1. jaanuaril 2011 vastavalt Euroopa Parlamendi ja nõukogu 24. novembri 2010. aasta määrusele (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve (2) (ESMA)), ülesandeks anda nõu Kanada reitinguagentuuride õigus- ja järelevalveraamistiku tehnilise hindamise kohta.
            
         
               (2)
            
            
               Oma 18. aprilli 2012. aasta arvamuses tegi ESMA ettepaneku tunnistada Kanada reitinguagentuuride õigus- ja järelevalveraamistik samaväärseks ELi reitinguagentuuride õigus- ja järelevalveraamistikuga.
            
         
               (3)
            
            
               Vastavalt määruse (EÜ) nr 1060/2009 artikli 5 lõike 6 teisele lõigule on kolmanda riigi õigus- ja järelevalveraamistiku tunnistamiseks samaväärseks määruse (EÜ) nr 1060/2009 nõuetega vaja hinnata kolme nõude täitmist.
            
         
               (4)
            
            
               Esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ja nende tegevuse üle teostatakse regulaarselt ja pidevalt tõhusat järelevalvet. Kanada on reitinguagentuuride ja reitingute kasutamise kohta kehtestatud ulatusliku ja õiguslikult siduva raamistiku. Määratud reitinguorganisatsioone käsitlev riiklik õigusakt 25–101 (National Instrument 25–101 Designated Rating Organizations – DRO) võeti vastu 27. jaanuaril 2012 ja see jõustus 20. aprillil 2012. Kõnealuse õigusraamistiku kohaselt peavad reitinguagentuurid olema registreeritud Kanada väärtpaberiasutuse (Canadian Securities Administrators – CSA) poolt, kes teostab nende üle pidevat järelevalvet. CSA-l on järelevalvekohustuste täitmiseks laialdased volitused. CSA-l on õigus nõuda juurdepääsu reitinguagentuuri raamatupidamisele, registritele ja dokumentidele ning nõuda muud asjaomast teavet, sealhulgas telefonikõnede salvestisi ja teabevahetuse andmeid. Samuti on CSA-l õigus teostada kohapealseid kontrolle ning vaadata läbi ja kontrollida raamatupidamist ja registreid. CSA võib riikliku õigusakti 25–101 rikkumise korral algatada reitinguagentuuri suhtes rikkumismenetluse, kasutades väärtpaberiturgu käsitlevate õigusaktide rikkumise korral kohaldatavaid mis tahes volitusi. Muu hulgas võib CSA anda korralduse DRO-staatuse tühistamiseks ja määrata trahvi kuni 1 000 000 CAD õiguslikest kohustustest tuleneva iga rikkumise eest ning nõuda, et DRO võtaks parandusmeetmeid. Kõik Kanadas asuvad reitinguagentuurid registreeriti CSA poolt DROdena 30. aprillil 2012 ja on alates sellest kuupäevast CSA pideva järelevalve all. CSA juhtiva järelevalveasutusena tegutsev Ontario väärtpaberikomisjon kavatseb teostada kohapealset kontrolli vähemalt iga kahe aasta järel. ESMA ja CSA vahel sõlmitud koostöölepinguga on ette nähtud teabe vahetamine seoses piiriüleste reitinguagentuuride suhtes võetud jõustamis- ja järelevalvemeetmetega.
            
         
               (5)
            
            
               Teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad eeskirjad, mis on samaväärsed määruse (EÜ) nr 1060/2009 artiklites 6–12 ja I lisas sätestatutega. Kanada õigus- ja järelevalveraamistik vastab määruse (EÜ) nr 1060/2009 eesmärkidele huvide konfliktide juhtimise, reitinguagentuurile vajalike organisatsiooniliste protsesside ja menetluste olemasolu, reitingute ja reitingumeetodite kvaliteedi, krediidireitingute avalikustamise ja krediidireitingualaste tegevuste üldise ja perioodilise avalikustamise osas. Seega pakub Kanada raamistik reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
            
         
               (6)
            
            
               Kolmanda tingimuse kohaselt peab kolmanda riigi õiguskorraga ennetama seda, et kõnealuse kolmanda riigi järelevalveasutused ja muud ametiasutused mõjutavad krediidireitingute sisu ja meetodeid. Sellega seoses on riikliku õigusakti 25–101 A lisa B jaoga ette nähtud, et reitinguagentuurid loovad komitee, kes vastutab nende kasutatavate meetodite, mudelite ja peamiste hindamiseeelduste määramise ja läbivaatamise range ja ametliku korra rakendamise eest. CSA-l ega mis tahes muul ametiasutusel ei ole õigust mõjutada kõnealust korda ega krediidireitingute sisu ja krediidireitingute andmise meetodeid.
            
         
               (7)
            
            
               Hinnatud tegureid silmas pidades saab Kanada reitinguagentuuride õigus- ja järelevalveraamistikku pidada vastavaks määruse (EÜ) nr 1060/2009 artikli 5 lõike 6 teises lõigus sätestatud tingimustele. Seepärast tuleks Kanada reitinguagentuuride õigus- ja järelevalveraamistikku pidada samaväärseks määrusega (EÜ) nr 1060/2009 loodud õigus- ja järelevalveraamistikuga. Koostöös ESMAga jälgib komisjon jätkuvalt Kanada reitinguagentuuride õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist.
            
         
               (8)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EÜ) nr 1060/2009 artikli 5 kohaldamisel loetakse Kanada reitinguagentuuride õigus- ja järelevalveraamistik samaväärseks määruse (EÜ) nr 1060/2009 nõuetega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 5. oktoober 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 302, 17.11.2009, lk 1.
   
      (2)  ELT L 331, 15.12.2010, lk 84.